三益齋
作者：李彭
朝代：宋

paragraphs: 知人實未易，定交良獨難。
勝已謝容悦，有來期必端。
明公邁往姿，勁氣摩諫垣。
確訒金石貫，博極溟渤寬。
遺經起凡例，射策凌孔鸞。
睥睨漢庭右，言激壯士肝。
恥作子公書，肯彈貢禹冠。
小試不盡妙，銀章楚江干。
抱牘鴈鶩行，欲作故時看。
彈治非柱後，縮手心膽寒。
何嘗擾獄事，民自以不冤。
如卿未慚老，此語垂不刊。
虚懷望三益，閲此賢士關。
要須得偉人，闊步未登壇。
拜公丈人行，攝衣許躋攀。
反蒙補我劓，况復親芝蘭。
會心在簡要，我言真覺煩。
章成謝不敏，猥并勞一刪。